Нов извештај посочува на предизвиците за инвалидите во светот
Извештајот е објавен како заеднички труд на Светската здравствена организација и Светската банка
Првиот воопшто извештај за инвалидноста во светот посочува на бариерите со кои се соочени милиони хендикепирани луѓе кои живеат на планетава, како и на начините тие да се надминат. Повеќе од милијарда луѓе во светот живеат со некаков вид на инвалидност. Тоа е 15 проценти од популацијата – и таа цифра расте. Многумина се соочени со огромни бариери – во образованието, здравствената заштита, транспортот, работата ... па дури и во однос на кревањето на гласот. Ова се само некои од наоѓањата во првиот воопшто Светски извештај за инвалидност, направен заеднички од Светската здравствена организација и Светската банка, што е објавен во четврток. Етиен Краг од СЗО вели дека условите варираат од земја во земја, но дека основните проблеми се исти. „Во сите држави сеуште има стигма и дискриминација. Во сите држави има предизвици за приод – до превозот или јавните згради, училишта и работни места“, вели Краг. Како резултат на тоа, новата студија вели дека луѓето со инвалидитет често имаат пониско образование, послабо здравје, помало учество во економијата и поголема стапка на сиромаштија“. Но некои инвалиди успеале да го избегнат тој живот станувајќи брилијантни лидери во нивните заедници. Светски познатиот британски физичар Стивен Хокинг е комплетно парализиран од болест на моторните неврони. Сепак, во предговорот на извештајот тој забележува дека неговата инвалидност не го спрачува да има успешна кариера и среќен семеен живот. Додека голем број развиени држави прават подобра политика и програми за инвалидите, Краг посочува и на некои земји во развој. Бразил е еден пример. Мозамбик друг. Препораките во извештајот се однесуваат на начините да се подобри пристапот на инвалидите до здравството, образованието, превозот и работните места. Клучно притоа е – да им се даде право на глас на инвалидите во донесувањето на одлуките. Краг вели дека оваа студија е исто така повик за будење за сите, зашто еден ден секој од нас може да стане инвалид или да се соочи со инвалидитет во семејството. За СЗО и за Светската банка, според Краг, извештајот е агенда за акција во наредните десет години – за да се обезбеди реализирање на препораките во него.